У межах работы семінара былі ўзняты цікавыя тэмы з гісторыі Любанскай зямлі і яе славутых прадстаўнікоў. Праграма ўключала некалькі тэматычных блокаў: гісторыя, культура, анамастыка, літаратура. Ураджэнец Любаншчыны, вядучы навуковы супрацоўнік Інстытута гісторыі НАН Беларусі, Мікалай Крывальцэвіч расказаў пра старажытнае мінулае Любанскага краю па выніках археалагічных даследаванняў. Асобныя археалагічныя артэфакты, знойдзеныя ім падачс раскопак на тэрыторыі раёна, раней былі перададзены ў Любанскі дзяржаўны музей народнай славы. Намеснік дырэктара па навуковай рабоце Інстытута гісторыі Вадзім Лакіза азнаёміў прысутных з вынікамі даследаванняў археалагічнага комплексу Обчын – вёскі, каля якой будуецца новы калійны камбінат, распавёў пра перспектывы і значэнне новага заканадаўства ў галіне аховы археалагічнай спадчыны. Невядомыя старонкі гісторыі Першай сусветнай, савецка-польскай і Вялікай Айчыннай вайны былі раскрыты ў выступленнях дырэктара Любанскага дзяржаўнага музея народнай славы Наталлі Сіняк, загадчыка аддзела ваеннай гісторыі Інстытута гісторыі НАН Беларусі Аляксея Літвіна і старшага навуковага супрацоўніка гэтага аддзела Алены Трубчык.